《挽朱梧月》
宋代·刘应凤

早岁出山交识广，晚年闭户子孙单。
酒边谈笑俱成史，病后风骚尚可坛。
直向九泉寻辈行，肯留百世说艰难。
江空云冷衣冠尽，猿鹤羞人指亦弹。

作者简介：刘应凤，字尧举，号书台，安福（今属江西）人。度宗咸淳十年（一二七四）进士，授建康军签判。入元不仕。事见《宋季忠义录》卷一六、清乾隆《安福县志》卷一○。今录诗十首。